Per Clausen (EL), 2005-10-05:
Jeg vil godt spørge ministeren, om vi ikke bare kan få en bekræftelse af, at det var forkert, da ministeren sagde, at der var arbejdsgivere i Nordjylland, der ikke kunne få besat rengøringsjob, mens der gik arbejdsløse ufaglærte rundt i Nordjylland.
Det, ministeren sagde, var lodret forkert.
Kan vi så ikke få ministerens svar på, om ministeren selv tror på, at det skaber større motivation hos de ansatte i arbejdsformidlingen at blive udsat for urimelig, forkert kritik af deres minister?
Tror ministeren på, at det øger motivationen blandt arbejdsløse at blive udsat for en hetzkampagne, der jo handler om, at de nok i virkeligheden går rundt og gemmer sig i stedet for at søge det arbejde, der er?
Altså, tror ministeren virkelig, at den slags helt urigtige og forkerte påstande er en måde at løse formidlingsproblemer på i Danmark?
Jeg forstår sådan set ikke, hvad pointen er.
Det, vi skal sørge for, er jo at geare vores system både i kommunerne og i AF til at formidle folk til de ledige job, der er, det er jo det, vi skal sætte al kraft ind på.
Jeg driver ikke hetz mod nogen som helst.
Jeg vil bare meget gerne gøre det meget tydeligt, at når vi diskuterer globalisering, vi diskuterer udflytning af arbejdspladser, så er der arbejdspladser, der ikke kan udflyttes, og hvis der så er problemer med at få folk til det arbejde, jamen så har vi jo virkelig et problem i Danmark.
Jeg er altså nødt til at sige, at ministeren med stor ihærdighed forsøger at snakke om noget andet end det, jeg spørger om.
Det er selvfølgelig også helt i orden.
Men er det sådan, at da ministeren fik de her informationer gennem Danmarks Radio, som viste sig at være forkerte, henvendte han sig straks gennem sit embedsmandsapparat eller direkte til arbejdsformidlingen i Nordjylland for at få at vide, om der var noget om sagen, om arbejdsformidlingen fik henvendelser fra arbejdsgivere, der ville have arbejdskraft, som man ikke var i stand til at tilbyde, eller foretog man sig i øvrigt noget over for de arbejdsgivere, der fremsatte den slags påstande i medierne?
Jeg kan forsikre ministeren for, at det ikke er første gang i danmarkshistorien, man har kunnet læse i en avis eller høre i en radio, at der var nogle arbejdsgivere, der manglede arbejdskraft, og når folk så henvendte sig for at få arbejde, så var der intet arbejde.
Men mit spørgsmål er sådan set: Gjorde ministeren det, der var naturligt, nemlig at henvende sig til dem, der er ansvarlige, som er i hans ressort, inden han gik i medierne og fortalte, hvordan han troede, det var?
Vi vil jo gerne sørge for, at ledige søger flere job, uanset om arbejdstiderne er skæve, og uanset om det job er uden for det felt, hvor de hidtil har arbejdet.
Derfor har jeg bedt AF om at henvise flere ledige til virksomheder, hvor der er ledige job.
Jeg har også bedt a-kasserne om at sikre, at deres ledige medlemmer fra første ledighedsdag står til rådighed, når der er et ledigt job, de er i stand til at varetage.
Det har ledige a-kasse-medlemmer nemlig pligt til.
Jeg synes også godt, jeg vil understrege, at det danske dagpengesystem, den danske understøttelse, når man mangler arbejde, jo er et godt system med høje ydelser, men det hviler jo på, at når man har rettigheder, så er der også nogle pligter.
Derfor må vi gøre alt for at sikre, at de her job bliver besat.